Szám: 1-10/2014 2. sz. napirendi pont anyaga

**Előterjesztés**

A Zalaszentgrót Városi Önkormányzat Képviselő-testületének

2014. szeptember 29-i, rendes ülésére.

**Tárgy:** Közmű koncessziós szerződések megszüntetése, bérleti-üzemeltetési szerződések megkötése

**Tisztelt Képviselő-testület!**

Zalaszentgrót Város Önkormányzata önkormányzati ivóvíz közművagyont használatba adó 24 önkormányzattal, valamint a Magyar Állam képviseletében a Szociális és Gyermekvédelmi Főigazgatósággal (1132 Budapest, Visegrádi u. 49.) 2000. december 22. napján „**Koncessziós Szerződés a Zalaszentgróti Regionális vízmű működtetésére”** tárgyú koncessziós szerződést kötött az AQUAPLUS Kft. – vel (6762 Sándorfalva, Sövényházi u. 1.) 2001. január 1. napjától 2015. december 31. napjáig tartó határozott időtartamra a saját illetve egymás közötti osztatlan közös tulajdonjogát képező – közműves ivóvízellátást biztosító – víziközmű vagyon működtetésére vonatkozóan.

Ezenkívül 4 település önkormányzatával közösen 2004. december 9. napján „**Koncessziós Szerződés a Zalaszentgrót Város Önkormányzata, Batyk, Pakod, Zalabér és Zalavég községek önkormányzati szennyvízközműveinek működtetésre”** tárgyú koncessziós szerződést kötött ugyancsak az AQUAPLUS Kft. – vel 2005. január 1. napjától 2015. december 31. napjáig tartó határozott időtartamra a saját illetve egymás közötti osztatlan közös tulajdonjogát képező – közműves szennyvízelvezetést – és tisztítást biztosító – víziközmű vagyon működtetésére vonatkozóan.

A koncessziós tevékenységeket végző AQUAZALA Kft. (8790 Zalaszentgrót, Mező Ferenc u. 27.) a víziközműszolgáltatásról szóló 2011. évi CCIX. törvénynek megfelelve 2012. május 30-án működési engedély iránti kérelmet nyújtott be a Magyar Energetikai és közmű-szabályozási Hivatalhoz (továbbiakban: Hivatal). A törvényi előírások szerinti első körben megkövetelt 50.000 fogyasztói egyenértéket a társaság ugyan nem érte el, de a beadáskor még részben külföldi tulajdonú (Veolia) magántársaságként működött, így a Hivatal a beruházásvédelem alapján a fogyasztói egyenérték tekintetében nem vizsgálhatta az egyenértéket. Mivel egyéb tekintetben megfeleltek az előírásoknak, az engedélyt ki kellett volna adni, igaz ugyan, hogy feltételekkel (integráció).

A Hivatal részéről a kérelem elbírálása jelenleg is folyamatban van, a társaságot több alkalommal hiánypótlásra szólították fel.

Időközben a Kft. tulajdonosi szerkezetében változás következett be, hiszen a társaság üzletrészeit 99,75 %-ban az önkormányzati tulajdonban álló Észak-zalai Víz – és Csatornamű Zrt. (8900 Zalaegerszeg, Balatoni út 8.) vásárolta meg. A maradék 0,25 % üzletrész a koncesszió tulajdonosának, a koncessziós szerződés aláírójának, az alapító AQUAPLUS Kft.-nek a tulajdonában maradt, a koncessziós szerződések alapján történő működtetés jogi folytonossága miatt.

Tekintettel arra, hogy a tulajdonos változással a külföldi tulajdon is megszűnt, a Kft. már nem mentesül a minimális fogyasztói egyenérték elbírálásának jogszabályi előírásai alól.

Ez azt jelenti, hogy a Hivatal a társaságnak működési engedélyt nem fog adni, várhatóan elutasítja kérelmüket, vagyis a továbbiakban nem szolgáltathatnak a településünkön.

Az Észak-zalai Víz – és Csatornamű Zrt.- aki működési engedéllyel rendelkezik - integrációs tervét a Hivatal pozitívan bírálta el. Ennek értelmében megszülettek azok a döntések, amelyek elindították azt a gazdasági, jogi, szervezeti folyamatot, aminek a végén, 2015. január 1-től hatályosan az AQUAZALA Kft. beolvad a Észak-zalai Víz – és Csatornamű Zrt.- be. A Zrt. ezután az AQUAZALA Kft. általános jogutódjaként működik majd.

A folyamatot bonyolítja, hogy a jelenleg hatályos koncessziós szerződések tekintetében (mivel a koncesszió jogosultja az AQUAPLUS Kft.) a jogutódlás nem áll fenn, vagyis azokat közös megegyezéssel, 2014. december 31-ei hatállyal az előterjesztés 1. és 2. mellékletét képező, a koncessziós szerződések közös megegyezéssel történő megszüntetésére irányuló megállapodások aláírásával meg kell szűntetni.

Ezt követően az Észak-zalai Víz – és Csatornamű Zrt.-vel (8900 Zalaegerszeg, Balatoni út 8.) 2015. január 1-től 15 éves időtartamra (a törvény szerinti minimum időtartam) új, bérleti-üzemeltetési szerződést kell kötni az ivóvíz-közművagyon illetve a szennyvízközmű-vagyon üzemeltetésére, melyek az előterjesztés 3. és 4. mellékletét képezik.

Zalaszentgrót Város Képviselő-testülete a 112/2014.(IX.11.) számú határozatával már döntött arról, hogy – teljes vagyoni hozzájárulásával – tagja kíván lenni az ÉSZAK-ZALAI VÍZ-ÉS CSATORNAMŰ ZRT. és az AQUAZALA Közszolgáltató Koncessziós Kft. beolvadással történő egyesülésének eredményeként létrejövő jogutód társaságnak, az ÉSZAK-ZALAI VÍZ-ÉS CSATORNAMŰ ZRT-nek.

A pénzügyi elszámolásra (koncessziós díjak és beruházások egyenlege) vonatkozóan javasolható hogy az augusztus 31-i állapot kerüljön rögzítésre, hiszen az aktuális mérőleolvasás után tudja az Aquazala Kft. a közös megegyezéssel történő megszűntetésről szóló megállapodás mellékletét elkészíteni. Azonban a végleges, a bérleti-üzemeltetési szerződés mellékletét képező elszámolást 2014. december 31-i állapotának megfelelően későbbi időpontban, 2015. február 28-ig bezárólag készítik el.

A pénzügyi elszámolás tartalmazza az Önkormányzat részéről, a Kft. adatközlései alapján kiállított koncessziós díjakról szóló számlák illetve az üzemeltetési időszak alatt részükről, a koncessziós szerződések alapján kiállított beruházások és felújítás jellegű munkák ellenértéket tartalmazó számlák egyenlegét, melyet az Észak-zalai Víz – és Csatornamű Zrt.- követelésként vagy kötelezettségként jogutódként a továbbiakban „megörököl”.

A bérleti-üzemeltetési szerződésnek további mellékletét képezi majd a készülő víziközművagyon-értékelés, mely alapján tisztázódik az a régóta húzódó probléma is, amely egyértelműen tisztázza az Önkormányzat tulajdonának összetételét is. Az értékelés legkésőbb december 20-ig elkészül.

A törvény rendelkezései szerint az önkormányzatokat csak abban az esetben mentesíti a szolgáltatás megpályáztatásának kötelezettsége, amennyiben a választott szolgáltatóban tulajdonnal (részvénnyel) rendelkeznek. Tekintettel arra, hogy az Önkormányzat már rendelkezik Zalavíz Zrt. részvénnyel, a megvásárlásról a Képviselő-testületnek döntést már nem kell hoznia.

A jogszabályi előírásoknak megfelelően a bérleti-üzemeltetési szerződések aláírójaként elegendő a kijelölt ellátásért felelős Önkormányzatot (Zalaszentgrót) feltüntetni, azonban, célszerű azt valamennyi víziközmű rendszeren érintett Önkormányzat polgármesterének szignójával, illetve aláírásával - a szükséges testületi felhatalmazás alapján - ellátni.

A koncessziós szerződések közös megegyezéssel történő felbontását és az új üzemeltetési szerződések megkötését a ZALAKAR Társulás Operatív Bizottsága és Társulási Tanácsa a 2014. szeptember 11-i ülésén megtárgyalta és egyhangúan támogatta.

Ezt követően a Zalaszentgróti regionális ivóvízrendszer és a Zalaszentgróti kisregionális szennyvízrendszer ellátásáért felelős önkormányzatai képviselő-testületi határozatban döntöttek a koncessziós szerződések közös megegyezéssel történő megszűntetéséről, valamint az Észak-zalai Víz – és Csatornamű Zrt.-vel kötendő – az ivóvíz-közművagyon üzemeltetésére, illetve a szennyvízközmű-vagyon üzemeltetésére vonatkozó - bérleti-üzemeltetési szerződések megkötéséről, mely határozatokat az érintett Önkormányzatok 2014. szeptember 25-ével bezárólag küldték meg.

A Gazdasági és Városfejlesztési Bizottság az előterjesztést a 2014. szeptember 29-i ülésén tárgyalja, a véleményét a bizottság Elnöke szóban terjeszti elő.

Kérem a T. Képviselő-testületet, hogy az előterjesztést szíveskedjen megtárgyalni, majd az alábbi határozati javaslatot elfogadni.

**Határozati javaslat:**

Zalaszentgrót Város Képviselő-testülete úgy dönt, hogy a „Koncessziós Szerződés a Zalaszentgróti Regionális vízmű működtetésére” tárgyú koncessziós szerződést jelen előterjesztés 1. számú mellékletét képező megállapodással, a „Koncessziós Szerződés a Zalaszentgrót Város Önkormányzata, Batyk, Pakod, Zalabér és Zalavég községek önkormányzati szennyvízközműveinek működtetésre” tárgyú koncessziós szerződést jelen előterjesztés 2. számú mellékletét képező megállapodással közös megegyezéssel az AQUAPLUS Kft. – vel (6762 Sándorfalva, Sövényházi u. 1.) 2014. december 31-ei hatállyal megszünteti.

Zalaszentgrót Város Képviselő-testülete úgy dönt, hogy a Zalaszentgróti regionális ivóvízrendszer ivóvíz-közművagyon üzemeltetésére vonatkozó, jelen előterjesztés 3. számú mellékletét képező bérleti-üzemeltetési szerződést, illetve a Zalaszentgróti kisregionális szennyvízrendszer szennyvízközmű-vagyon üzemeltetésére vonatkozó, jelen előterjesztés 4. számú mellékletét képező bérleti-üzemeltetési szerződést az ÉSZAK-ZALAI VÍZ-ÉS CSATORNAMŰ ZRT-vel (8900, Zalaegerszeg, Balatoni út. 8.) 2015. január 1-től 15 éves időtartamra megköti.

A Képviselő-testület felhatalmazza a polgármestert a megállapodások és bérleti-üzemeltetési szerződések aláírására.

A Képviselő-testület felkéri a jegyzőt, hogy a határozati kivonat egy-egy példányának megküldésével az AQUAZALA Kft.-t (8790 Zalaszentgrót, Mező Ferenc u. 27.) és az ÉSZAK-ZALAI VÍZ-ÉS CSATORNAMŰ ZRT-t (8900, Zalaegerszeg, Balatoni út. 8.) értesítse.

Határidő: 2014. december 31.

Felelős: Baracskai József polgármester

Dr. Simon Beáta jegyző

Zalaszentgrót, 2014. szeptember 24.

**Baracskai József**

polgármester

A határozati javaslat a törvényességi

előírásoknak megfelel.

**Dr. Simon Beáta**

jegyző